Erotico-tico

Erotico-tico oli suomalainen, Yleisradion tuottama vuonna 1992 valmistunut eroottinen viihdeohjelma. 
Se ensiesitettiin televisiokanava Yle TV1:llä syys-joulukuussa 1992. Ohjelmaa tehtiin yhteensä viisi jaksoa, ja sitä esitettiin perjantaisin myöhäisohjelmistossa. 
Ohjelman juonsivat Janne Porkka ja Marjukka Karttunen (nyk. Parpola).
Ohjelmaformaatti.
Ohjelmassa esitettiin Taavi Vartian käsikirjoittamia erotiikka-aiheisia sketsejä, tanssi-, laulu- ja striptease-esityksiä sekä ulkomaalaisia eroottisia piirroselokuvia. 
Lisäksi ohjelmassa järjestettiin kilpailu, jossa televisiokatsojat pystyivät osallistumaan ohjelmaan kisaamalla tico-tico-tytön tai -pojan tittelistä. Kilpailuun osallistuneista valittiin ehdokkaat, jotka pääsivät itse ideoimaan eroottisen videoesityksen, joita television katsojat saivat äänestää puhelimitse. Kilpailuun osallistujien joukossa oli muun muassa myöhemmin stylistina tunnettu Teuvo Loman. Tico-tico -poika-tittelin voitti Ari Pennanen ja tico-tico -tyttö-tittelin taiteilijanimellä ”Kisu” Tampereelta kotoisin oleva nainen. 
Ohjelmassa esiintyi myös muun muassa tunnettu yhdysvaltalainen miestanssiryhmä Chippendales.
Suomalaisissa sketseissä näyttelijöinä olivat Heli Sutela, Minna Koskela, Juha Veijonen, Kari-Pekka Toivonen ja Janne Virtanen.
Ohjelman juonnot.
Ohjelman tuottaja Erkki Pohjanheimo houkutteli Janne Porkkaa ja Marjukka Karttusta ohjelman juontajakaksikoksi. Porkka kertoo, että hänen ollessa Yleisradion juontajakurssilla, kurssin loppupäässä tuottaja Pohjanheimo tiedusteli kurssilaisilta halukkuutta osallistua syksyllä 1992 alkavan uuden viihdeohjelman tekoon. Hän ei aluksi ollut innostunut juontamaan ohjelmaa. Pohjanheimo kuitenkin toivoi, että Porkka ottaisi juontajapestin vastaan. Hän päätti harkita asiaa. Lopulta selostaja Juha-Pekka Jalo sai kannustettua Porkan lähtemään ohjelman tekoon mukaan.
Marjukka Karttunen valittiin ohjelmaan juontajaksi, kun hänet oli ohjelman tekohetkellä valittu tehtävään, jossa hänen oli tarkoitus kiertää Suomea puhumassa terveydestä ja hyvistä elämäntavoista. Karttunen on kertonut, että empi alussa ohjelman tekoon osallistumista erotiikka-aiheen takia. Hän lopulta kuitenkin päätti ottaa juontajatyön vastaan. 
Juontajien juonnot olivat ennalta käsikirjoitettuja, jotka lähetettiin Porkalle ja Karttuselle luettavaksi viikko ennen kuvauksia. Porkka on kuvaillut käsikirjoitettuja juontoja jälkeenpäin ”teennäisiksi”. Heiltä ei vaadittu juonnoissa eroottista otetta. Tuotantoryhmä oli Porkalle ehdottanut, että hän voisi juontaa ilman paitaa, mutta tästä hän kieltäytyi. Karttunen kertoo, että hänet houkuteltiin ohjelman mainosta varten kylmään veteen valkoisissa vaatteissa. Tuotantoryhmä ilmeisimmin pyrki siihen, että hänen yläosansa näkyisi läpi. Hän valmistautui kuvaukseen laittamalla salaa toisen paidan toisen paidan alle, eikä kertonut tästä kuvaushetkellä kenellekään.
Lähetyspäivämäärät.
Lisäksi lauantaina 19. joulukuuta 1992 (kello 22.05 – 22.15) esitettiin ohjelma "Erotico-tico-tytön ja pojan valinta", jossa kerrottiin ohjelman Tico-tico-tyttö ja -poika-kilpailun äänestyksen tulokset.
Ohjelman juontajat Janne Porkka ja Marjukka Karttunen osallistuivat myös sunnuntaina 27. syyskuuta 1992 Yle TV1-kanavalla esitettyyn keskusteluohjelmaan "Huomentelevisio", jossa yhtenä aiheena keskusteltiin "Erotico-tico"-ohjelmasta.